מספר פנימי: 2169576

הכנסת העשרים וארבע

**יוזמים: חברי הכנסת** **אמילי חיה מואטי**
 **אוריאל בוסו**
 **מיכאל מרדכי ביטון**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

  פ/3334/24

הצעת חוק פיקוח על מחירי מצרכים ושירותים (תיקון – פיקוח על מוצרי מזון בריא בסיסיים), התשפ"ב–2022

|  |  |  |
| --- | --- | --- |
| הוספת סעיף 6א | 1. | בחוק פיקוח על מחירי מצרכים ושירותים, התשנ"ו–1996[[1]](#footnote-2), בסעיף 6, אחרי סעיף קטן (ב) יבוא: |
|  |  | "תחולת החוק על מוצרי מזון בריא בסיסיים | 6א. | שר האוצר ושר הבריאות, באישור ועדת הכלכלה של הכנסת, יקבעו בתקנות רשימת מוצרי מזון בריא בסיסיים עליה יחולו הוראות סעיף 12." |
|  תקנות ראשונות | 2. | תקנות ראשונות לפי סעיף 6א לחוק העיקרי כנוסחו בחוק זה יובאו לאישור ועדת הכלכלה של הכנסת בתוך 3 חודשים מיום תחילתו של חוק זה. |

דברי הסבר

על פי סעיף 6(ב)(1) לחוק פיקוח על מחירי מצרכים ושירותים, התשנ"ו–1996, שר האוצר ושר הבריאות רשאים להכליל מצרך תחת רשימת המוצרים בפיקוח אם הוא חיוני ויש צורך בפיקוח על מחירו משיקולים של טובת הציבור. הצעת החוק באה להחיל את תקנות הפיקוח על מוצרי מזון בריא בסיסיים ולהנגיש את אותם מוצרים לכל משפחה בישראל משיקולים של טובת הציבור ורווחתו.

רבות נכתב על חשיבות התזונה הבריאה, לשם שמירה על איכות החיים הפרטית ועל החברה כולה. במסגרת זו הוקמה במשרד הבריאות תחת חזון "לעתיד בריא 2020" הוועדה להתנהגויות בריאות, שתחתיה תתי ועדות העוסקות בין היתר בתזונה נבונה ובמניעת השמנה. בחינה של דוחות הוועדות, כמו גם מחקרים חיצוניים, מבהירה כי יש צורך בשינוי הרגלי התזונה של הצרכן הישראלי, במוסדות החינוך ובמקומות ציבוריים ובאופן פרטי.

עם זאת, אזרחים המבקשים לצרוך מזון בריא, בין היתר בעקבות פעילויות ההסברה של משרד הבריאות, נתקלים בקושי ניכר – מחירי המזון הבריא גבוהים בהרבה ממחיריהם של המוצרים המקבילים להם שאינם בריאים או שהם בריאים פחות.

כך, משרד הכלכלה מפקח על לחם אחיד, לחם לבן או חלה, אך אינו מפקח על מחירו של לחם מלא או לחם דגנים. באופן דומה, מפוקחים מוצרי חלב פרה אך לא מוצרים מקבילים.

מצב זה מוביל לקושי בו נתקלות בעיקר משפחות מאוכלוסיות מוחלשות אשר נמנע מהן בשל כך לנהל אורח חיים בריא. בכך, מחמיר הפער שבין מצבם הבריאותי של בני אוכלוסיות מוחלשות, החשופים גם כך למצוקה בריאותית קשה יותר, לבין שאר הציבור הישראלי.

משרד הבריאות הכין רשימה מפורטת של מוצרי מזון בריא אותם יש להכניס לרשימת המוצרים בפיקוח ממשלתי. בין היתר, המליץ משרד הבריאות להכניס לרשימת המוצרים בפיקוח: לחם מדגן מלא, דגנים מלאים, קטניות, ירקות ופירות עונתיים, טחינה גולמית, שמן זית, אגוזי מלך ושקדים ועוד.

מוצע כי שר האוצר ושר הבריאות ויקבעו בתקנות רשימת מוצרי מזון בריא בסיסיים עליהם יחול פיקוח לפי חוק זה, כדי ליצור סל מוצרים בסיסי מזין במחירים מפוקחים.

הצעת חוק זו הוכנה בסיוע ארגון "נקודת מפנה – המרכז לקידום מדיניות של רווחה כלכלית".

הצעות חוק דומות בעיקרן הונחו על שולחן הכנסת השבע-עשרה על ידי חבר הכנסת אלכס מילר (פ/2510/17) ועל ידי חבר הכנסת גלעד ארדן (פ/2722/17), על שולחן הכנסת השמונה-עשרה על ידי חברת הכנסת מירי מרים רגב וקבוצת חברי הכנסת (פ/3080/18), על שולחן הכנסת התשע-עשרה על ידי חברת הכנסת מירי מרים רגב (פ/591/19) ועל שולחן הכנסת העשרים על ידי חבר הכנסת דב חנין (פ/625/20).

--------------------------------

הוגשה ליו"ר הכנסת והסגנים

והונחה על שולחן הכנסת ביום

כ' באדר א' התשפ"ב (21.02.2022)

1. ס"ח התשנ"ו, עמ' 192. [↑](#footnote-ref-2)